Met 'n tikkie sout - Columns - Windhoek Express
Saturday, July 20th, 2019 01:33:52
Met 'n tikkie sout
08 December 2018 | Columns
Almal weet gewoonlik baie meer as jy. Hoe weet ek dit? Want hulle vertel my elke kans wat hulle kan, dat dit waarmee ek besig is, die verkeerde manier is.
"Het jy sooibrand?" vra iemand. "Iets ongelooflik," antwoord ek. "Dan is dit 'n seuntjie," of, "die kind gaan 'n bos hare hê", en "dan gaan jou kind rooi hare hê".
Dit was nog altyd my grootste wens, rooikop kinders. My neef het my voorgespring met twee rooikop latte, so dat ek skoon jaloers was. En sy vrou? Die het nie een enkele dag sooibrand gehad nie.
"Jy is seker nie baie naar nie?" Ek wens ek kon saamstem. Maar meeste van my pregnancy glow is eintlik net sweet wat teen my voorkop vorm, want as ek 'n badkamer gewaar kan ek maar begin hardloop.
Net nou die dag toe is die huis te ver van die kantoor en ek moes noodgedwonge van die pad aftrek en die naaste plek was 'n tannie se tuin.
"Jy mag nie jou bene kruis nie en jy mag nie jou hande te hoog bo jou kop hou nie." Hierdie is my gunsteling.
Daarom het ek drie keer 'n week verskeie familielede en vriendinne wat my wasgoed vir my kom doen, want die draad is te hoog en die mandjie te swaar.
"Oe nee," sê iemand, "swanger vroue mag nie suurlemoen eet nie, ook nie koue vleis nie, geen spek nie, sekere vrugte moet vermy word en koffie moet jy ten alle koste uitskakel."
Dus het ek ook nou 'n persoonlike sjef wat etes vir ons voorberei. Al wat ek moet doen is om dit in die mikrogolf te sit (wat ek gehoor het is ook nie goed vir my nie).
Ek het natuurlik die goue reël eerste verbreek en my hare gekleur. Oranje, pienk, blou, groen en so ietwat van 'n pers skynsel.